REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/238-19

2. oktobar 2019. godine

B e o g r a d

ZAPISNIK

48. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 30. SEPTEMBRA 2019. GODINE

Sednica je počela u 12 časova i 8 minuta.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Aleksandra Tomić, Stanislava Janošević, Studenka Stojanović, Zoran Bojanić, Ana Čarapić, Tomislav Ljubenović, Vladimir Marinković i Vojislav Vujić.

Sednici su prisustvovali zamenici članova Odbora: Milimir Vujadinović (zamenik člana Odbora Jelene Mijatović), Nataša St. Jovanović (zamenik člana Odbora Snežane R. Petrović) i Vladimir Đurić (zamenik člana Odbora Aleksandra Stevanovića).

Sednici nisu prisustvovali članovi Odbora: Novica Tončev, Dejan Nikolić, Ivan Kostić, Gorica Gajić i Zdravko Stanković, niti njihovi zamenici.

Sednici su, na poziv predsednika, ispred Ministarstva trgovine, turizma i telekomunikacija prisustvovali: Miroslav Knežević, državni sekretar i Sandra Dokić, sekretar Ministarstva. Sednici su iz Ministarstva finansija prisustvovali: Ana Vasović, viši savetnik u Sektoru budžeta, Marija Filipović, samostalni savetnik u Sektoru budžeta i Dejan Eremija, saradnik u Sektoru budžeta.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o izmenama i dopunama Zakona o budžetu Republike Srbije za 2019. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija, koji je podnela Vlada (broj 400-2360/19 od 16. septembra 2019. godine).

Pre prelaska na rad prema utvrđenom dnevnom redu, Odbor je većinom glasova usvojio zapisnik sa 47. sednice Odbora.

Prva tačka dnevnog reda **- Razmatranje Predloga zakona o izmenama i dopunama Zakona o budžetu Republike Srbije za 2019. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija**

Odbor je razmotrio Predlog zakona o izmenama i dopunama Zakona o budžetu Republike Srbije za 2019. godinu u skladu sa svojim delokrugom i, na osnovu člana 173. stav 1. Poslovnika Narodne skupštine, podneo izveštaj Odboru za finansije, republički budžet i kontrolu trošenja javnih sredstava.

U uvodnim napomenama Dejan Eremija, saradnik u Sektoru budžeta, istakao je da je izmenama i dopunama Zakona o budžetu za 2019.godinu izvršeno povećanje ukupnih rashoda i izdataka za 47 milijardi dinara. To ne bi bilo moguće da nije vođena odgovorna fiskalna politika i stvoren fiskalni prostor za povećanje određene grupe rashoda, pre svega za plate zaposlenih u javnom sektoru. Značajno povećanje ostvareno je i u delu budžeta koji se odnosi na kapitalne izdatke. Povećani su rashodi za otplatu kamata, u cilju prevremene otplate javnih dugova. Rešiće se i pitanje problematičnih kredita u švajcarskim francima i deo sredstava je izdvojen i za ove rashode. Povećana su sredstva za socijalnu zaštitu, kao i drugi tekući rashodi za naknade štete usled elementarnih nepogoda. Tri razdela u delokrugu Odbora nisu pretrpela veća povećanja. Izvršena je sveobuhvatna analiza izvršenja planiranih rashoda, gde su utvrđene određene uštede.

Sandra Dokić, sekretar Ministarstva trgovine, turizma i telekomunikacija, iznela je da su sredstava za neke namene smanjena, kao i da nije dobijeno povećanje za deo koji se odnosi na plate.

U diskusiji, narodni poslanici su postavili pitanja, izneli stavove i mišljenja i dali predloge i sugestije.

Izneto je mišljenje da je rebalans budžeta urađen na osnovu odgovorne fiskalne politike, uz konstataciju da se rebalansom budžeta pokazuje odgovornost, posebno kada je u pitanju povećanje na strani rashoda. Izneto je mišljenje da, gledajući realizaciju budžeta zaključno sa julom 2019. godine, i kada se pogleda planirani rezultat, rebalansom budžeta se planira potrošnja od oko 70 milijardi dinara. Na sajtu Ministarstva finansija je tabela sa izvršenjem budžeta za jul, gde se vidi da je suficit oko 48 milijardi dinara što je dobro. Iz ugla Fiskalnog saveta, povećanje rashoda nije problematično, zato je što kretanje javnog duga ka 50% BDP-a je trend koji svakako postoji i koji rebalansom neće biti zaustavljen. Izneto je mišljenje je da struktura rashoda nije dobra. Povećanje zarada u javnom sektoru ove godine iznosi 1,8 milijardi za dva meseca, ali naredne godine će opteretiti budžet znatno više. Primećeno je da je povećan iznos sredstava za kredite u švajcarskim francima, za kapitalna ulaganja, sredstava za Ministarstvo odbrane i za Ministarstvo unutrašnjih poslova. Izneto je da oboleli od multipleks skleroze ne mogu da dobiju lekove na recept, što porodicu obolelog košta oko 10 do 12 hiljada evra godišnje. Postavlja se pitanje šta su fiskalni prioriteti države? Rashodi koji idu u potrošnju su rashodi koji ne podstiču privredni rast, koji iznosi 3,5%. Izneto je mišljenje da bez privrednog rasta koji prelazi 5%, na srednji i na duži rok, nema izlaska iz siromaštva i ozbiljnijeg privrednog iskoraka. Kada je reč o razdelu Ministarstva privrede i uticaju na privredni rast, izneto je mišljenje da sredstva podsticaja iz delokruga Ministarstva privrede ne utiču na privredni rast. Postoje rashodi koji su povećani na poziciji kapitalnih ulaganja za izgradnju putne infrastrukture i postavlja se pitanje koliko će podstaći privredni rast. Od 13 milijardi dinara za Moravski koridor, do sada je budžetirano oko 2 milijarde dinara, potrošeno 157 miliona, a građevinska sezona je završena. Izneto je mišljenje da radovi na auto putu neće biti udesetostručeni kako je finansijski predviđeno i da je Ministarstvo unutrašnjih poslova jedan od najvećih dobitnika u oblasti zarada. Ministarstvo privrede je trebalo da se založi da prioriteti u budžetiranju budu podsticajni za privredu. Na razdelu Ministarstva energetike primećeno je smanjenje od 266,5 miliona dinara za rudnik „Resavica“ i izneto mišljenje da je to socijalni problem kojim se Vlada ne bavi dovoljno. Za 200 miliona dinara smanjen je budžetski Fond energetsku efikasnost, a za 1, 25 milijardu dinara umanjena su sredstva za formiranje rezervi nafte (odnosi se na zgradu potrebnu za skladištenje i opremu za skladištenje). Iznet je stav da Srbija nema dovoljne količine rezervi nafte. Evropski standard za rezerve je nafta koja se potroši za 61 do 90 dana, a Srbija ima formirane rezerve za 15 do 20 dana. Kada je reč o Ministarstvu privrede, primećeno je 2 milijarde manje za subvencije i smanjena je stavka: subvencije za ulaganja od posebnog interesa. Izneto je mišljenje da je to opravdano, jer selektivne mere subvencionisanja ne podstiču privredu nego podstiču konkretnog privrednika i kao takve nisu popularne.

Izneto je mišljenje da su rebalansi budžeta ranije vršeni zbog negativnih trendova u toku godine. Bilo je situacija da se trošilo mnogo više od onoga što je na početku godine planirano, pa je pitanje rebalansa smatrano negativnom pojavom. Ovaj put se ne radi o tome da je više novca potrošeno od planiranog, već je prihodna strana budžeta veća od planirane. Veći prihodi su ostvareni odgovornom fiskalnom politikom i sada ima prostora za one namene za koje prošle godine nije moglo da se izdvoji više, a bilo je potrebnom, kao što je povećanje zarada i plata medicinskom osoblju, ali i svim ostalima u javnom sektoru. Ne čeka se kraj godine, već se sprovodi od prvog novembra. Rebalans ima pozitivan prizvuk za razliku od svih dosadašnjih rebalansa koji su imali uvek karakter krpljenja rupa koje su bile mnogo veće od onih koje su planirane početkom godine. Kada je u pitanju veće izdvajanje za Ministarstvo odbrane i Ministarstvo unutrašnjih poslova, treba se podsetiti se do čega je vojska bila dovedena do unazad par godina. Potrebno je obnavljanje Vojske Srbije i policije, ne zato što se sprema za rat, naprotiv. Vojska Srbije mora da bude sposobna da čuva svoju zemlju, time se najbolje čuva mir. Kada je reč o podršci porodici sa decom, izdvajanja nikad nisu bila veća nego što su sada. Kada su u pitanju nove mere, izneto je da je teško predvideti sve troškove do kraja godine. Kada je reč o razdelu Ministarstva privrede, za privredni rast nije presudna visina sredstava na razdelu ovog ministarstva. Svi projekti zajedno doprinose privrednom razvoju, i putna infrastruktura i svi ostali važni projekti u Srbiji zajedno rezultirali su privrednim rastom. Pre sedam godina Srbija je beležila negativnu stopu privrednog rasta od 3%, a sada su budžetski prihodi veći od planiranih i prvi put se radi rebalans zato što postoji više novca nego što je planirano.

Izneto je da su za razdeo Ministarstva privrede planirana sredstva u budžetu za 2019. godinu iznosila 35,3 milijarde dinara, a rebalansom smanjena na 31,8 milijardi dinara, što je 3,5 milijardi dinara manje. Kada se pogleda u tabelama, uštede iznose 4,2 milijarde dinara zbog suficita u budžetu, bolje naplate prihoda. Subvencije kao vid državne pomoći su smanjene zbog obaveza u procesu evropskih integracija. Rudnik „Resavica“ zapošljava 4000 ljudi, a po oceni MMF i Svetske banke treba da se zatvori, jer ne može da funkcioniše bez subvencija. Tako određene međunarodne finansijske institucije vide rešavanje problema. Država Srbija pokušava se da se racionalizuje poslovanje rudnika, ali izdvaja i za povećanje plata rudara, kao što važi za sve druge zaposlene u javnom sektoru. Kada je reč o infrastrukturnim projektima koji se realizuju u saradnji sa Evropskom investicionom bankom, banka ima strogu regulativu kada je u pitanju realizacija projekata. Nadzor, finansije i povlačenje sredstava ide isključivo kada EIB odobri plaćanje, pa se ne radi o nepravilnom megalomanskom projektu za 2019. godinu, već o realizaciji sredstava koja bi do kraja godine ostala nerealizovana upravo zbog te stroge regulative koju EIB ima prema izvođačima. To nije pravilo samo za Srbiju, pravila važe za sve zemlje u regionu sa kojima gradi puteve, mostove i infrastrukturne objekte.

Kada je reč o planiranju budžeta, izneto je da se ovaj proces sprovodi uz poštovanje načela optimalnog planiranja. Ukoliko se na nekoj poziciji uoči da se sredstva troše sporije nego što je planirano i da će ostati neutrošena, prirodno je da se prebacuju na drugi razdeo gde će biti adekvatno utrošena. Ukazano je da nije lako posložiti prioritete, ali ono što je svim građanima važno je da se ulaže u porodicu i infrastrukturu i da se nastavi privredni rast i u narednoj godini za dobrobit svih građana.

U diskusiji su učestvovali: Snežana B. Petrović, Aleksandra Tomić, Milimir Vujadinović i Vladimir Đurić.

Odbor je većinom glasova usvojio Predlog zakona o izmenama i dopunama Zakona o budžetu Republike Srbije za 2019. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija u načelu, i predložio Odboru za finansije, republički budžet i kontrolu trošenja javnih sredstava da ga prihvati.

Za izvestioca Odbora na sednici Odbora za finansije, republički budžet i kontrolu trošenja javnih sredstava određena je Snežana B. Petrović, predsednik Odbora.

Sednica je zaključena u 12 časova i 46 minuta.

Sednica je tonski snimana.

|  |  |
| --- | --- |
| SEKRETAR  Aleksandra Balać | PREDSEDNIK  Snežana B. Petrović |